लता, रहमान, साेनू निगम से मिले, फिर राज्यगीत का काम भूल गए अफसर
छत्तीसगढ़ के गठन को 17 साल होने वाले हैं, लेकिन राज्यगीत अब तक नहीं बन सका है। संस्कृति और पुरातत्व के अधिकारी बजट नहीं होने का हवाला देकर इस योजना को टालते आ रहे हैं। नवंबर 2011 में मुख्यमंत्री ने राजकीय गीत की घोषणा की थी। उसके बाद इसकी फाइल बनी थी। अफसर नामी कलाकारों से संपर्क तक कर चुके हैं।
सीएम की घोषणा के बाद संस्कृति एवं पुरातत्व विभाग ने प्रस्ताव बनाया। तय हुआ राज्यगीत भले ही छत्तीसगढ़ी में हो, लेकिन इस पर मुंबई के गायक और कलाकार ही काम करेंगे। संगीत के लिए एआर रहमान और गाने के लिए लता मंगेशकर व सोनू निगम से संपर्क किया गया। पता चला कि गीत में डेढ़ करोड़ खर्च आएगा। बजट नहीं होेने से पैसे खर्च नहीं किए जा सकते। शासन से अलग बजट मांगने के लिए प्रस्ताव भेजने का निर्णय हुआ। इधर इसके गीत का चयन भी नहीं हो सका था। कुछ गीतकारों से गीत मंगाए गए। इनमें से दो का चयन किया गया, लेकिन प्रक्रिया फिर से रुक गई।
अधिकारियों से जानकारी लेते हैं
विभाग में हाल ही में आया हूं। राज्यगीत के बारे में जानकारी नहीं है। इसकी प्रक्रिया कहां रुकी है, अधिकारियों से इसकी जानकारी लेंगे। देखा जाएगा कि फाइल कहां और क्यों रुकी है। आशुतोष मिश्रा, संचालक, संस्कृति एवं पुरातत्व विभाग
अरपा पैरी के धार... पर मुहर
राज्यगीत के लिए दो गीतों का चयन हुआ है। अधिकारियों ने गायक केदार यादव के गाए गीत `अरपा पैरी के धार पर` अंतिम मुहर लगाई। इसे 70 के दशक में डॉ. नरेंद्र देव वर्मा ने लिखा था। इसमें छत्तीसगढ़ के लगभग सभी जिलों का जिक्र है। उद्देश्य यही था कि राज्यगीत में राज्य की समृद्धि की झलक हो और लोग इसे सुनकर अपनापन महसूस करें। इसे शासकीय आयोजनों में गाया जा सके।
hin_Deva hin_Deva hin_Deva hin_Deva hin_Deva hne_Deva hin_Deva